অ্যান্টনি মিনজেলা
অ্যান্টনি মিনজেলা, সিবিই (ইংরেজি: Anthony Minghella; ৬ জানুয়ারি ১৯৫৪ – ১৮ মার্চ ২০০৮) ছিলেন একজন ব্রিটিশ চলচ্চিত্র পরিচালক, নাট্যকার ও চিত্রনাট্যকার। তিনি ২০০৩ থেকে ২০০৭ সাল পর্যন্ত ব্রিটিশ ফিল্ম ইনস্টিটিউটের বোর্ড অব গভর্নরের চেয়ারম্যানের দায়িত্ব পালন করেন। তিনি ১৯৯৬ সালে দি ইংলিশ পেশন্ট ছবি নির্মাণ করে শ্রেষ্ঠ পরিচালনার জন্য একাডেমি পুরস্কার অর্জন করেন। এছাড়া তিনি দি ইংলিশ পেশন্ট (১৯৯৬) ও দ্য টেলেন্টেড মিস্টার রিপলি (১৯৯৯)-এর জন্য শ্রেষ্ঠ উপযোগকৃত চিত্রনাট্য এবং দ্য রিডার (২০০৮) ছবির জন্য মরণোত্তর প্রযোজক হিসেবে শ্রেষ্ঠ চলচ্চিত্রের জন্য একাডেমি পুরস্কারের মনোনয়ন লাভ করেছিলেন। তার পরিচালিত কোল্ড মাউন্টেন (২০০৩) ছবিটি সাতটি বিভাগে একাডেমি পুরস্কারের মনোনয়ন লাভ করে এবং একটি বিভাগে পুরস্কার অর্জন করে।